Peale meeletuid kurve ja närvirakkude hävitamist hakkasime jõudma sõna otseses mõttes pilvedesse. Ümberringi oli näha vaid lumiseid mäeharju ja udu. Väljas  oli sombune ja hämar. Auto näitas, et välistemperatuur langeb müstilise kiirusega ja kui see oli jõudnud pluss kolme soojakraadini, hakkas sadama lund. Lund. Ja minul oli seljas kleit… Ülejäänud reisiseltskond kandis samuti vägagi suviseid riideid. Müstika. Olime suvest jõudnud talve. Lumi läks vähese aja pärast üle raheks. Andorrasse jõudmiseks tuli meil veidi pilvede seest alla laskuda, orgu. Tänu laskumisele tõusis temperatuur jälle talutavatesse suurustesse, nii umbes 20 kraadi juurde.